Αρτέμης Σώρρας

Ο Αρτέμης Σώρρας (Πάτρα, 1966) είναι Έλληνας επιχειρηματίας, επικεφαλής του Πολιτικού Φορέα  Ελλήνων Συνέλευσις (Ε.ΣΥ.) και πρόσωπο της ελληνικής επικαιρότητας. Έγινε ευρέως γνωστός στην εποχή της ελληνικής οικονομικής κρίσης για την πρόταση αποπληρωμής του δημόσιου χρέους με την κατάθεση των 600 δις δολαρίων σύμφωνα με την αθωωτική απόφαση Πρωτοδικείου Αθηνών αριθμ. 67650/2013.

Τον Ιούνιο του 2018 προφυλακίστηκε με κατηγορίες για συγκρότηση, ένταξη και διεύθυνση εγκληματικής οργάνωσης, αλλά και απάτης κατ' εξακολούθηση σε βάρος του Δημοσίου και τραπεζών με την επιβαρυντική διάταξη του νόμου περί καταχραστών του Δημοσίου. Τον Δεκέμβριο του 2019 ανακοινώθηκε ποινή έξι ετών για απόπειρα απάτης εις βάρος του Ελληνικού Δημοσίου.

 Βιογραφικά στοιχεία 

Γεννήθηκε το 1966 στην Πάτρα, είναι παντρεμένος με τη Βάια Σώρρα και μαζί έχουν τρία παιδιά. Έζησε για πολλά χρόνια στην Πάτρα, όπου εργάστηκε ως επιχειρηματίας. Σύμφωνα με δημοσιεύματα υπήρξε ιδιοκτήτης μάντρας αυτοκινήτων, η οποία πλέον είναι ανενεργή. Επί σειρά ετών είχε και έναν παιδότοπο, τον οποίο λειτουργούσε από κοινού με τη σύζυγό του. Στο παρελθόν είχε ασχοληθεί και με τη σωματοδόμηση.

Σύμφωνα με επίσημα φορολογικά στοιχεία του κράτους, το οικογενειακό τους εισόδημα δεν ξεπερνούσε τις 40.000 Ευρώ, ενώ ο ίδιος δεν είχε πραγματοποιήσει την υποβολή φορολογικής δήλωσης για πολλά χρόνια.

 Ομόλογα, ψευδείς ισχυρισμοί και καταδίκη 

Το 2012 ο Αρτέμης Σώρρας προχώρησε στην ίδρυση της ΜΚΟ με ονομασία "END" (End National Debt), και υποστήριξε σε διάφορα ελληνικά ΜΜΕ ότι ο ίδιος έχει την δυνατότητα να ξεπληρώσει πλήρως το χρέος του Ελληνικού κράτους με ομόλογα ύψους 600 δις. Σε άλλες συνεντεύξεις είχε αναφέρει ότι η περιουσία του ξεπερνάει τα 2,7 τρις ευρώ. Επίσης, έκανε λόγο ότι η εν λόγω περιουσία προέρχεται από την πώληση «διαστημικής τεχνολογίας» (σύμφωνα με τον ίδιο ήταν ένα «σύστημα τεχνολογίας του Απόλλωνα»), την οποία «ανέπτυξε»  και εν συνεχεία «πούλησε» στην Αμερικάνικη κυβέρνηση. 

Σε εκδήλωση που πραγματοποίησε τον Σεπτέμβριο του 2012, υποστήριξε ότι τα χρηματικά ποσά έγιναν άμεσα διαθέσιμα στο ελληνικό κράτος αλλά η κυβέρνηση Σαμαρά δεν τα δέχθηκε, ισχυρισμός που γρήγορα αποδείχθηκε ψευδής.

 Εγκυρότητα 

Ένας από τους βασικούς ισχυρισμούς του Αρτέμη Σώρρα ήταν η ύπαρξη λογαριασμών με το ποσό των 600 δις στον Καναδά και δη στην Τράπεζα του Μόντρεαλ. Από το 2012 η διεύθυνση της τράπεζας είχε διαψεύσει την ύπαρξη τέτοιου ποσού. Με απάντηση του Υπουργείου Οικονομικών των ΗΠΑ γνωστοποιήθηκε ότι τα έγγραφα, καθώς και οι ισχυρισμοί του Αρτέμη Σώρρα ήταν ψευδείς, ενώ το άθροισμα της αξίας των συναλλαγματικών του ήταν μηδαμινό. Με επίσημη ανακοίνωση του Υπουργείου Οικονομικών της Ελλάδας, ο Γιάννης Στουρνάρας ανέφερε πως «ουδεμία πρόταση, προσφορά ή ενημέρωση» έχει γίνει προς την κυβέρνηση για τα «φημολογούμενα 600 δισ. ευρώ», ενώ «οποιαδήποτε πληροφορία “ανακάλυψης θησαυρών” που προσφέρονται για την αποπληρωμή των χρεών μας μόνον ως αστείο μπορεί να αντιμετωπιστεί». 

Η Τράπεζα της Ελλάδος υποστήριξε ότι πρόκειται περί απάτης και ύστερα από σχετικά αιτήματα σε όλες τις ιδιωτικές Ελληνικές τράπεζες, έγινε γνωστό ότι ο Αρτέμης Σώρρας δεν διαθέτει τραπεζικούς λογαριασμούς με ποσά που θα μπορούσαν να ξεπληρώσουν το ελληνικό χρέος στην Ελλάδα ή το εξωτερικό. Αργότερα η ύπαρξη των ποσών διαψεύστηκε επίσης από τον Οργανισμό Ηνωμένων Εθνών, την Παγκόσμια Τράπεζα, και τον πρώην Πρόεδρο της Δημοκρατίας, Κάρολο Παπούλια.

 Ελλήνων Συνέλευσις 

Το 2015 ίδρυσε την οργάνωση Ελλήνων Συνέλευσις, μέσω της οποίας υποσχέθηκε άμεση διαγραφή χρεών και καταβολή υψηλών χρηματικών ποσών σε κάθε ελληνικό ΑΦΜ στην περίπτωση που σχηματίσει κυβέρνηση.

 Καταδίκη και φυλάκιση 

Το 2017 κρίθηκε ένοχος για υπεξαίρεση κατ΄ εξακολούθηση σε βαθμό κακουργήματος, αλλά δεν παρέστη στη δίκη. Τον Ιούνιο του 2018 και ύστερα από έναν χρόνο αναζήτησης του από τις αρχές, συνελήφθη στον Άλιμο, όπου διέμενε κρυμμένος σε υπόγειο διαμέρισμα μέλους της οργάνωσης Ε.ΣΥ., με την κατηγορία της διάδοσης ψευδών ειδήσεων. Ο ίδιος υποστηρίζει ότι τα χρήματα για τη διάσωση της χώρας υπάρχουν. Λίγες ημέρες μετά ζήτησε την αποφυλάκισή του. Τον Δεκέμβριο του 2019 καταδικάστηκε από το Τριμελές Εφετείο Κακουργημάτων σε 6 χρόνια κάθειρξης χωρίς αναστολή για το αδίκημα της απόπειρας απάτης σε βάρος του Δημοσίου.

H σύζυγος του καταδικάστηκε σε αντίστοιχη φυλάκιση οκτώ ετών χωρίς αναστολή για υπεξαίρεση σε βαθμό κακουργήματος. Ύστερα από μείωση της ποινής, εξαγόρασε την ελευθερία της.

 Δίωξη για υποκίνηση μίσους 

Τον Ιανουάριο του 2017, ασκήθηκε εις βάρος του δίωξη για υποκίνηση μίσους με ρατσιστικό λόγο κατ' εξακολούθηση από την Εισαγγελία Πρωτοδικών Αθήνας. Οι αξιόποινες πράξεις αφορούν διαδικτυακή συνέντευξη & ανάρτηση στο Facebook τον Σεπτέμβριο του 2016, όπου δήλωσε αντίστοιχα ότι «είναι ύβρις για τους Ολύμπιους Αγώνες να βλέπεις τους ανάπηρους όλους, να κάνουν παραολυμπιάδα» κι ότι θεωρεί «τεράστια προσβολή και βεβήλωση για όλους τους ανθρώπους Έλληνες τους παραολυμπιακούς αγώνες που τα ζώα μας επιβάλλουν στον πλανήτη μας».08/09/2016: Ρατσιστικό παραλήρημα Σώρρα κατά Α.με.Α., Παρατηρητήριο Ρατσιστικών Εγκλημάτων 08/09/2016. Ανακτήθηκε στις 04/03/2019.Δίωξη κατά Σώρρα για υποκίνηση μίσους με ρατσιστικό λόγο, Η Καθημερινή 20/01/2017. Ανακτήθηκε στις 04/03/2019.   Στις 9 Μαρτίου 2020, το Β’ Μονομελές Πλημμελειοδικείο Αθηνών καταδίκασε τον Αρτέμη Σώρρα σε φυλάκιση 2 ετών και πρόστιμο 15.000 ευρώ για παραβιάσεις του αντιρατσιστικού νόμου, συνεκδικάζοντας δύο δίκες σε βάρος του. 

 Εξωτερικοί σύνδεσμοι 
 Ελλήνων Συνέλευσις
 Συνέντευξη του Αρτέμη Σώρρα στην «Αυτοψία» με τον Αντώνη Σρόιτερ 31/1/2017

 Παραπομπές 

Κατηγορία:Έλληνες αρχηγοί κομμάτων
Κατηγορία:Έλληνες πολιτικοί του 21ου αιώνα